Өңірді дамытуға ғалымдар да мүдделі
Бұл жолғы аппараттық кеңесте мемлекеттік кәсіпорындарды бәсекеге қабілетті ортаға тапсыру, М. Қозыбаев атындағы Солтүстік Қазақстан мемлекеттік университеті ғалымдарының облысты инновациялық дамыту жөніндегі ғылыми жобаларға қатысуы талқыланды.
Облыстық қаржы басқармасының басшысы Ескен Әкімжанов келтірген дерекке сүйенсек, өңіріміз бойынша 2016-2020 жылдар аралығында бәсекеге қабілетті ортаға тапсыруға ұсынылған ұйымдар тізіміне 35 кәсіпорын енгізілген. Олардың 23-і - коммуналдық, 12-сі -"Солтүстік" ӘКК ¥К" акционерлік қоғамының еншілес кәсіпорны. Ал үстіміздегі жылдың 13 ақпанындағы жағдай бойынша коммуналдық меншікте 214 коммерциялық ұйым бар. Олар денсаулық сақтау, спорт, білім, мәдениет, ветеринария, тұрғын үй-коммуналдық шаруашылығы және тағы да басқа салаларға жатады.
Осы орайда облыс әкімі аталған нысандар бойынша жоспар дайындап, әр айдың басында өтетін аппараттық кеңесте атқарылған жұмыстың нәтижелері бойынша есеп беруді тапсырды.
Ал екінші мәселе бойынша сөз алған М. Қозыбаев атындағы СҚМУ ректоры Серік Өмірбаев бүгінгі таңда оқу орнының ғалымдары 14 ғылыми жоба бойынша еңбектеніп жүргенін айтып өтті. Зерттеу жұмыстарының нәтижесінде ауыл шаруашылығы, ақпараттық және телекоммуникациялық технологиялар, экологиялық  таза азық-түліктерді шығару, табиғи ресурстарды тиімді пайдалану, энергетика және машина жасау, химия және химия енеркәсібі, дәрілік және биологиялық белсенді дәрі-дәрмектер, астрофизика мен физика, тарих, археология, философия, саясаттану салалары бойынша тың дүниелер өмірге келмек.
Осыған қатысты өз ойын білдірген өңір басшысы Ерік Сұлтанов ғылыми зерттеудің өзі емес, оның тәжірибеге енгізілуі мен қолданылуы маңызды екенін атап өтті.

